29 ມ.ຖ. ບົດຂ່າວ
ກອງປະຊຸມສຳມະນາກ່ຽວກັບ “ການນຳສະເໜີກ່ຽວກັບ ການເງິນສີຂຽວ ໃຫ້ແກ່ສະຖາບັນການເງິນທີ່ເປັນຄູ່ຮ່ວມງານຂອງກອງທຶນ LAFF ແລະ ສກຈຮ ໃນ ສປປ ລາວ’’
‘‘Green Finance Introduction to Existing and Potential Financial Institution (PFI)’’
( Lao Access to Finance Fund – LAFF )
ໃນວັນທີ 21 ມິຖຸນາ 2022 ຜ່ານມານີ້, ທີ່ໂຮງແຮມຄຣາວພາຊາ ນະຄອນຫຼວງວຽງຈັນ, ກົມບໍລິການ ທຫລ ໄດ້ຈັດກອງປະຊຸມສຳມະນາໃນຫົວຂໍ້: ການນຳສະເໜີກ່ຽວກັບ ‘‘ການເງິນສີຂຽວ ໃຫ້ແກ່ສະຖາບັນການເງິນທີ່ເປັນຄູ່ຮ່ວມງານຂອງກອງທຶນ LAFF ແລະ ສກຈຮ ໃນ ສປປ ລາວ’’ ໂດຍການເປັນປະທານຂອງທ່ານ ຄຳແກ້ວ ວິສີສົມບັດ ຫົວໜ້າກົມບໍລິການ ທຫລ ແລະ ທ່ານ ອິນທຣາຈິດ ວີເຈສີຣິວັດທະນາ, ຫົວໜ້າທີມງານທີ່ປຶກສາ AFC ທີ່ປຶກສາປະຈຳກອງທຶນສົ່ງເສີມການເຂົ້າເຖິງແຫຼງທຶນໃນ ສປປ ລາວ (LAFF) ພ້ອມນີ້, ກໍ່ມີຄະນະພາຍໃນ ທຫລ, ຄະນະຄຸ້ມຄອງບໍລິຫານງານ LAFF (LMU), ສະມາຄົມການເງິນຈຸລະພາກ (ສມກຈ) ແລະ ສະຖາບັນການເງິນທີ່ເປັນຄູ່ຮ່ວມງານຂອງກອງທຶນ LAFF ແລະ ສກຈຮ ເຂົ້າຮ່ວມ.
ຈຸດປະສົງຂອງກອງປະຊຸມສໍາມະນາໃນມື້ນີ້, ແມ່ນເພື່ອນຳສະເໜີກ່ຽວກັບຄຳນິຍາມໃນການເຮັດວຽກ ກ່ຽວກັບການເງິນສີຂຽວ ທີ່ທາງໂຄງການກອງທຶນ LAFF ໄດ້ກຳນົດຂື້ນມາ ເພື່ອເປັນບ່ອນອີງໃນການຊຸກຍູ້ສົ່ງເສີມວຽກງານ “ກອງທຶນ LAFF” ເຊິງເປັນໂຄງການທີ່ໄດ້ຮັບທຶນຊ່ວຍເຫຼືອຈາກລັດຖະບານປະເທດເຢຍລະມັນ ໂດຍຜ່ານທະນາຄານເພື່ອການພັດທະນາຂອງປະເທດເຢຍລະມັນ ຫຼື KfW ໂຄງການດັ່ງກ່າວແມ່ນໄດ້ເລີ່ມຕົ້ນດ້ວຍການເຊັນສັນຍາຮ່ວມມືດ້ານການເງິນ ລະຫວ່າງ ລັດຖະບານຂອງປະເທດ ເຢຍລະມັນ ຕາງໜ້າໂດຍ ທະນາຄານເພື່ອການພັດທະນາຂອງປະເທດ ເຢຍລະມັນ ຫຼື KfW ແລະ ລັດຖະບານ ສປປ ລາວ ຕາງໜ້າໂດຍກະຊວງການເງິນ ໃນນາມເປັນຜູ້ຮັບທືນຊ່ວຍເຫຼືອ ແລະ ທະນາຄານແຫ່ງ ສປປ ລາວ ໃນນາມເປັນຜູ້ຄຸ້ມຄອງ ບໍລິຫານໂຄງການດ້ວຍເງິນຊ່ວຍເຫຼືອ ໄລຍະ I ຈຳນວນ 3 ລ້ານຢູໂຣເຊີ່ງໄດ້ເຊັນສັນຍາໃນເດືອນ ມີນາ ປີ 2014 ແລະ ໄລຍະທີ II ຈໍານວນ 6 ລ້ານຢູໂຣ ເຊີ່ງໄດ້ເຊັນສັນຍາໃນເດືອນ ສິງຫາ ປີ 2020 ໂດຍມີເປົ້າໝາຍເພື່ອສ້າງເປັນກອງທຶນສົ່ງເສີມການເຂົ້າເຖິງແຫຼ່ງທຶນສຳລັບຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ (MSMEs) ໂດຍການສະໜອງທຶນເງິນກູ້ໄລຍະຍາວ ທີ່ເປັນສະກຸນເງິນກີບ ຕາມເງື່ອນໄຂຕະຫຼາດ ໃຫແກ່ ທະນາຄານທຸລະກິດ ແລະ ສະຖາບັນການເງິນຈຸລະພາກທີ່ຮັບເງິນຝາກ ທີ່ມີຄວາມເຂັ້ມແຂງດ້ານການດຳເນີນງານ; ດ້ານການເງິນ ແລະ ມີຍຸດທະສາດການປ່ອຍເງິນກູ້ຍ່ອຍໃຫ້ແກ່ກຸ່ມລູກຄ້າ MSMEs ທີ່ນອນໃນເຂດນອກຕົວເມືອງໃຫຍ່ (ເງິນກູ້ຍ່ອຍຈະຖືກປ່ອຍອອກຢູ່ນອກພື້ນທີ່ສາມຕົວເມືອງໃຫຍ່ຂອງນະຄອນຫຼວງວຽງຈັນເຊັ່ນ: ຈັນທະບູລີ, ໄຊເສດຖາ ແລະ ສີສັດຕະນາກ) ກອງທຶນ LAFF ດັ່ງກ່າວນີ້ ແມ່ນຕັ້ງຢູ່ກົມບໍລິການທະນາຄານ ຂອງ ທະນາຄານແຫ່ງ ສປປ ລາວ ແລະ ໃນໄລຍະຜ່ານມາໂຄງຮ່າງການຄຸ້ມຄອງບໍລິຫານກອງທຶນແມ່ນໄດ້ຮັບການຕົກລົງເຫັນດີຢ່າງເປັນທາງການຈາກອົງການຜູ້ໃຫ້ທຶນກໍ່ຄື KfW ແລະ ທຫລ ເພື່ອຮັບປະກັນເຮັດໃຫ້ການຄຸ້ມຄອງບໍລິຫານກອງທຶນດັ່ງກ່າວ ໃຫ້ມີປະສິດທິຜົນ ແລະ ມີຄວາມໂປ່ງໄສ ພ້ອມທັງຮັບປະກັນເພື່ອເຮັດໃຫ້ກອງທຶນມີການຂະຫຍາຍຕົວ ເພື່ອເປີດໂອກາດໃຫ້ຫຼາຍທະນາຄານທຸລະກິດ ແລະ ສະຖາບັນການເງິນຈຸລະພາກ ໄດ້ກູ້ຢືມທຶນຈາກກອງທຶນ ເພື່ອນຳໄປປ່ອຍກູ້ຕໍ່ໃຫ້ແກ່ MSMEs. ຮອດປັດຈຸບັນ, ມີສະຖາບັນການເງິນທີ່ເປັນຄູ່ຮ່ວມງານກັບກອງທຶນ ຈຳນວນ 07 ສະຖາບັນການເງິນ (3 ທະນາຄານທຸລະກິດ ແລະ 4 ສະຖາບັນການເງິນຈຸລະພາກທີ່ຮັບເງິນຝາກ) ລວມຍອດວົງເງິນທີ່ໄດ້ອະນຸມັດແຕ່ເລີ່ມໂຄງການ ຈົນຮອດປັດຈຸບັນ ມີທັງໝັດ 135 ຕື້ກີບ.